ಸನ್ಯಾಸಿಯಾಗುವ ಮೊದಲು ಚುನಾವಣೆಗೆ ಸ್ಪರ್ಧಿಸಿದ್ದ ಕಾಗಿನೆಲೆ ಪೀಠದ ಸ್ವಾಮೀಜಿ!

ಮೈಸೂರು: ಕಾಗಿನೆಲೆ ಕನಕ ಗುರುಪೀಠದ (Kaginele Kanaka Guru Peetha) ಪ್ರಥಮ ಸ್ವಾಮೀಜಿಗಳಾದ ಶ್ರೀ ಬೀರೇಂದ್ರ ಕೇಶವ ತಾರಕಾನಂದಪುರಿ ಶ್ರೀಗಳು, ನಂಜನಗೂಡು ವಿಧಾನಸಭಾ ಕ್ಷೇತ್ರದಿಂದ(Nanjangud Constituency) ಚುನಾವಣೆಯಲ್ಲಿ ಸ್ಪರ್ಧಿಸಿ ಸೋತಿದ್ದರು.

1978 ರಲ್ಲಿ ಅವರ ಮೂಲನಾಮ ಪುಟ್ಟವೀರ ತಾರಕ (Puttaveera Taraka) ಎಂದಿತ್ತು. ಅವರು ಜನತಾ ಪಕ್ಷದ ಅಭ್ಯರ್ಥಿಯಾಗಿದ್ದರು. ಕಾಂಗ್ರೆಸ್‌ನ ಕೆ.ಬಿ. ಶಿವಯ್ಯ ಅವರು 19,639 ಮತಗಳನ್ನು ಗಳಿಸಿ ಆಯ್ಕೆಯಾದರು. ಪುಟ್ಟವೀರ ತಾರಕ ಅವರಿಗೆ 12,854 ಮತಗಳು ದೊರೆತಿದ್ದವು. ಈ ಚುನಾವಣೆಯಲ್ಲಿ ಮಾಜಿ ಶಾಸಕ ಹೆಜ್ಜಿಗೆ ಎಂ.ಲಿಂಗಣ್ಣ- ಪಕ್ಷೇತರ ಅಭ್ಯರ್ಥಿಯಾಗಿದ್ದರು. ಅದೇ ಪ್ರಥಮ ಬಾರಿಗೆ ರಾಜಕೀಯಕ್ಕೆ ಧುಮುಕಿದ ನಿವೃತ್ತ ಎಸ್‌ಐ ಡಿ. ಟಿ. ಜಯಕುಮಾರ್ ಕಾಂಗ್ರೆಸ್ ಅಭ್ಯರ್ಥಿಯಾಗಿ ಕಣದಲ್ಲಿದ್ದರು. ಇದನ್ನೂ ಓದಿ: ನಾಡಬಾಂಬ್ ಎಸೆದು BJP ಮುಖಂಡನ ಕೊಲೆ

ಈ ಚುನಾವಣೆಯಲ್ಲಿ ಗೆದ್ದ ಶಿವಯ್ಯ ಅವರು ಅರಸು ಅವರ ಸಂಪುಟದಲ್ಲಿ ರೇಷ್ಮೆ ಖಾತೆಯ ಸಚಿವರಾದರೆ, ಸೋತ ಲಿಂಗಣ್ಣ ಅವರು ಮತ್ತೆ ಶಾಸಕರಾಗಲು ಸಾಧ್ಯವಾಗಲಿಲ್ಲ. ಆದರೆ ಡಿ.ಟಿ. ಜಯಕುಮಾರ್‌ ಮೂರು ಬಾರಿ ಗೆದ್ದು, ಎರಡು ಬಾರಿ ಸೋತರು. ಎರಡು ಬಾರಿ ಸಚಿವರಾಗಿದ್ದರು.

1978ರ ಚುನಾವಣೆಯಲ್ಲಿ ಪುಟ್ಟವೀರ ತಾರಕ ಅವರು ಸೋತು, ಮನೆಯಲ್ಲಿದ್ದರು. ಕಾಗಿನೆಲೆಯಲ್ಲಿ ಕನಕಪೀಠ ಆರಂಭಿಸಿ ಸ್ವಾಮೀಜಿಗಳ ಶೋಧನೆಯಲ್ಲಿದ್ದ ಮೈಸೂರಿನವರೇ ಆದ ಮಾಜಿ ಸಚಿವ ವಿಶ್ವನಾಥ್ ಅವರು ಪುಟ್ಟವೀರ ತಾರಕರನ್ನು ಮನವೊಲಿಸಿ ಸ್ವಾಮೀಜಿಯಾಗಲು ಒಪ್ಪಿಸಿದರು. ನಂತರ ಪುಟ್ಟವೀರ ತಾರಕ ಅವರು ಶ್ರೀ ಬೀರೇಂದ್ರ ಕೇಶವಾ ಕನಕಪೀಠದ ತಾರಕಾನಂದಪುರಿ ಸ್ವಾಮೀಜಿಯಾಗಿ ಮೊದಲ ಪೀಠಾಧಿಪತಿಯಾಗಿ ಕಾರ್ಯ ನಿರ್ವಹಿಸಿದರು. ಅವರ ನಿಧನದ ಬಳಿಕ ಶ್ರೀ ನಿರಂಜನಾನಂದಪುರಿ ಸ್ವಾಮೀಜಿ ಕಾಗಿನೆಲೆ ಪೀಠದ ಪೀಠಾಧಿಪತಿಗಳಾಗಿದ್ದಾರೆ.